Nos magister Humbertus officialis Eduensis, et nos Hugo archipresbiter Eduensis, notum facimus presentibus et futuris quod Galterus dictus Lavandiers et Helisabez, uxor sua, et Gauvains, filius dicti Galteri, precise vendiderunt imperpetuum, quitaverunt et tradiderunt Ansello, decano Eduensi, domum suam sitam apud Sanctum Pancratium, justa [sic] domum que fuit quondam dumni Philipi, cum appenditiis et pertinentiis predicte domus, pro viginti quinque libris Divionensium, de quibus dicti Galterus et Helisabez, uxor sua, et Gauvains, filius dicti Galteri, confessi sunt coram nobis graantum suum a dicto decano plenarie habuisse in pecunia numerata. Dicti vero Galterus et Helisabez, uxor sua, et Gauvains, se devestientes coram nobis dictum decanum investierunt. Promiserunt siquidem dicti Galterus et Helisabez, uxor sua, et Gauvains, filius dicti Galteri, juramento ipsorum prestito corporali, dictam venditionem et quitationem in posterum se ratam et firmam habere, et contra ipsam per se vel per alium nunquam venire, sed ipsam, sub religione prestiti juramenti super se et super omnia bona sua contra omnes calumpniatores efficaciter garantire. Abrenuntiantes exceptioni tam minoris precii quam pecunie non numerate et omni alii legum et canonum auxilio quod eis ad presens competit vel eisdem posset competere in futurum. In cujus rei testimonium, ad preces et instantiam omnium predictorum, nos officialis sigillum curie Eduensis, et nos archipresbiter sigillum nostrum proprium presentibus litteris duximus apponendum. Actum et datum Edue in crastino Purificationis beate Marie, anno Domini Mº CCº XLº quarto, mense februarii.